Kommissionens forordning (EF) nr. 2598/2000
af 28. november 2000
om fastlæggelse af de årlige tildelinger til de nytilkomne erhvervsdrivende for 2001 i forbindelse med toldkontingenterne og mængden af traditionelle AVS-bananer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 404/93 af den 13. februar 1993 om den fælles markedsordning for bananer(1), senest ændret ved forordning (EF) nr. 1257/1999(2),
under henvisning til Kommissionens forordning (EF) nr. 2362/98 af 28. oktober 1998 om gennemførelsesbestemmelser til Rådets forordning (EØF) nr. 404/93 for så vidt angår ordningen for indførsel af bananer til Fællesskabet(3), senest ændret ved forordning (EF) nr. 1632/2000(4), særlig artikel 9, stk. 3, og
ud fra følgende betragtninger:
(1) I artikel 9, stk. 3, i forordning (EF) nr. 2362/98 fastsættes metoden til beregning af den årlige tildeling til hver nytilkommen erhvervsdrivende. Efter denne metode fastlægger Kommissionen de årlige tildelinger ud fra de individuelle ansøgninger klassificeret i stigende orden efter de mængder, der er ansøgt om.
(2) Medlemsstaternes meddelelser efter artikel 2, stk. 4, i Kommissionens forordning (EF) nr. 2374/2000 af 26. oktober 2000 om indførsel af bananer som led i toldkontingenterne og traditionelle AVS-bananer for 2001(5) foranlediger Kommissionen til at udstede denne forordning, ifølge hvilken de nationale myndigheder fastlægger de individuelle tildelinger til de pågældende erhvervsdrivende og meddeler dem størrelsen heraf.
(3) De ved forordning (EF) nr. 2362/98 indførte ændringer af ordningen for indførsel af bananer til Fællesskabet, herunder bestemmelserne om definition af nytilkomne erhvervsdrivende, nødvendiggør dog, at de nationale myndigheder sammen med Kommissionen foretager efterprøvning og kontrol, som ikke kan afsluttes inden begyndelsen af 2001. Resultaterne af efterprøvningen og kontrollen kan eventuelt medføre, at bestemmelserne i denne forordning ændres, og at de årlige tildelinger til nytilkomne erhvervsdrivende korrigeres. De årlige tildelinger, som de nationale myndigheder har fastlagt efter forordning (EF) nr. 2374/2000, kan derfor ikke betragtes som velerhvervede rettigheder eller påberåbes af de erhvervsdrivende som berettigede forventninger.
(4) Bestemmelserne i denne forordning bør i betragtning af fristerne i forordning (EF) nr. 2374/2000 træde i kraft straks -
UDSTEDT FØLGENDE FORORDNING:
Artikel 1
I forbindelse med toldkontingenterne og mængden af traditionelle AVS-bananer, der er omhandlet i artikel 18 og 19 i forordning (EØF) nr. 404/93, fastlægger de nationale myndigheder de årlige tildelinger for 2001 til de nytilkomne erhvervsdrivende, jf. artikel 7 ff. i forordning (EF) nr. 2362/98, efter bestemmelserne i bilaget.
Artikel 2
Denne forordning træder i kraft på dagen for offentliggørelsen i De Europæiske Fællesskabers Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 28. november 2000.